**Kiyim yangi modellarini loyihalash (konstruktiv modellash)**

**Reja:**

1. Kiyim yangi modellarini loyihalash (konstruktiv modellash) qoidalari.
2. Bazaviy konstruktiv asosni aniqlash va unga model xususiyatlarini kiritish yo‘llari.

Bazaviy konstruksiyani o‘zgartirish darajasiga qarab to‘rt xil texnik modellash yo‘llari farqlanadi.

1. Yangi model ishlanganda dastlabki konstruktiv asosning silueti o‘zgarishsiz qoladi. Ayni holda bort qaytarmasining shakli, yoqalari, tugma va izmalarining joylanishi va soni, cho‘ntaklar va boshqa mayda detallarning shakli va joylanishi o‘zgartiriladi. Ayollar kiyimida esa ko‘krak vitachka belgilangan yo‘nalishda ko‘chiriladi. Bu variant ko‘proq laboratoriya ishlarida qo‘llanadi.

2. Konstruktiv asosning silueti yangi model bo‘yicha proporsiyalari va ko‘krak, bel hamda bo‘ksa chiziqlarida to‘kislik darajasini o‘zgartiradi, etak tomonga kengayib yoki torayib boradi. O‘zgartirish miqdori taxminiy aniqlanadi. Bu usul o‘xshash modellar konstruksiyasi yo‘qligi paytida, yangi moda yo‘nalishiga mos bo‘lgan kiyim namunasini ishlashda qo‘llanadi.

3. O‘tqazma yengli bazaviy konstruksiyadan maxsus murakkab o‘zgartirishlar orqali reglan, yaxlit bichilgan yoki kombinatsiyalashtirilgan boshqa bichimli konstruksiyalarni olish.

4. Kiyimning boshqa xildagi yangi modeli ishlanadi. Bu usul kamdan kam ishlatiladi. Yangi model konstruksiyasi namuna tayyorlash orqali aniqlanadi.

**1-tur konstruktiv modellashtirish usullari.** Bu modellashtirish usullari yordamida ayollar kiyimining model xususiyatlarini ishlashda old bo‘lak vitachkasining joyi o‘zgartiriladi, bort chiziqlari, bort qaytarmasi, taqilmasi, cho‘ntaklari va shu kabilar aniqlanib chiziladi va yangi detallar quriladi.

**Vitachka yo‘nalishini o‘zgartirish.** Mazkur o‘zgartirishlar usuli deyarli barcha asosiy detallarda qo‘llanishi mumkin. Model eskiziga mos ravishda andaza chizmasida vitachkaning yangi yo‘nalishi belgilanadi va belgilangan chiziq bo‘yicha qirqiladi. Bir vaqtda avvalgi vitachka yopilib, yangisi ochiladi. Lekin andazani qirqmasdan bu ishlarni quyidagicha ham bajarsa bo‘ladi: andaza konturida vitachkaning yangi holati belgilanadi; bu chiziqdan boshlab avvalgi vitachka yopilguncha andaza konturi vitachka uchining atrofida aylantiriladi, detalning yangi konturi chizib chiqiladi va yangi vitachkaning holati aniqlanadi.



